**भारत सरकार**

**रेल मंत्रालय**

**राज्‍य सभा**

**28.12.2018 के**

**अतारांकित प्रश्‍न सं. 1908 का उत्‍तर**

**मुख्य क्रू नियंत्रक के पद पर नियुक्ति**

**1908. श्रीमती छाया वर्माः**

**चौधरी सुखराम सिंह यादवः**

**श्री विशम्भर प्रसाद निषादः**

**क्या रेल मंत्री यह बताने की कृपा करेंगे किः**

(क) रेलवे की डीजल लॉबियों में मुख्य क्रू नियंत्रक के पद पर प्रतिनियुक्ति हेतु क्या अर्हताएं निर्धारित हैं;

(ख) पूर्वोत्तर रेलवे में कुल कितनी डीजल लॉबियां हैं और इनमें कितने लॉबियों में लोको पायलट और लोको निरीक्षक प्रतिनियुक्ति पर पदस्थापित किए गए हैं; और

(ग) मुख्य क्रू नियंत्रक और ड्राफ्टेड क्रू नियंत्रक का कार्यकाल कितने-कितने वर्षों के लिए निर्धारित है?

**उत्‍तर**

**रेल मंत्रालय में राज्‍य मंत्री (श्री राजेन गोहांई)**

1. क्रू नियंत्रक के रूप में ड्राफ्टिंग के लिए योग्‍यता की शर्त ड्राइवर के रूप में 75000 किमी. का वास्‍तविक ड्राइ‍विंग का अनुभव है। क्रू नियंत्रकों के रूप में ड्राफ्ट किए गए वरिष्‍ठ तथा उपयुक्‍त ड्राइवरों को मुख्‍य क्रू नियंत्रक के रूप में पदनामित किया जाता है।
2. पूर्वोत्‍तर रेलवे में सत्रह डीज़ल लॉबियां हैं। मुख्‍य लोको निरीक्षक छ: डीज़ल लॉबियों में कार्यरत हैं और लोको पायलट ग्‍यारह डीज़ल लॉबियों में मुख्‍य क्रू नियंत्रकों के रूप में कार्यरत हैं।
3. क्रू नियंत्रकों और मुख्‍य क्रू नियंत्रकों का कार्यकाल तीन वर्ष का है, जिसमें इतनी ही अवधि का उपशमन काल शामिल है।

\*\*\*\*\*\*